པ་སང་ས།
ཟིན་ཐོ་འམ་དཔྱད་གཞི།
རེག་དུག་འགོས་ནད་ཀྱི་རྒྱུ་ལམ་གཙོ་བོ་ནི་ཕོ་མོའི་འཁྲིག་སྤྱོད་བརྒྱུད་འགོས་ཁྱབ་ཏུ་འགྲོ་བཞིན་ཡོད་པ་རེད། ཉམས་ཞིབ་པ་དག་གི་བསྡོམས་རྩིས་ལྟར་ན། རེག་འདུག་འགོས་ཁྱབ་སྤྱིའི་གྲངས་འབོར་གྱི་བརྒྱ་ཆའི་ ༥༠ ནས་ ༦༠ ནི་ཕོ་མོིའི་འཁྲུགས་སྤྱོད་བརྒྱུད་ཁྱབ་བརྡལ་དུ་འགྲོ་བཞིན་པར་བཤད། དེར་བརྟེན། བལྟས་ས་བལྟས་འཇོག་གི་སྒོ་ནས་བཤད་ན། བོད་པའི་གཞི་རིམ་སྤྱི་ཚོགས་ཁྲོད་ཀྱི་ཕོ་མོའི་བར་གྱི་འཁྲིག་སྤྱོད་ཀྱི་གནས་སྟངས་ནི་སྤྱི་ཚོགས་གཞན་དང་བསྡུར་ན་ཧ་ཅང་གུ་ཡངས་པོ་དང༌། དེ་བཞིན་ཞིང་འབྲོག་གཞི་རིམ་བོད་མི་རྣམས་ནི་འགོས་ནད་སྔོན་འགོག་གི་འདུ་ཤེས་ཧ་ཅང་དམན་ལ། བོད་ནི་དེང་རབས་ཀྱི་འཕྲོད་བསྟེན་མཐུན་རྐྱེན་ཞན་པའི་སྤྱི་ཚོགས་ཤིག་ཀྱང་ཆགས་ཡོད། གནས་སྟངས་འདིས་རེག་དུག་འགོས་ཁྱབ་འབྱུང་བར་བསམ་བཞིན་མ་ཡིན་པའི་ཉེན་ཚབས་རང་བཞིན་ཅན་གྱི་རེག་དུག་གི་ཞིང་ས་འཛོམས་པོ་ཞིག་བསྐྲུན་ནས་ཡོད། རེག་དུག་འགོས་ནད་ཁྱབ་བརྡལ་དུ་འགྲོ་སའི་གཞི་གཙོ་བོ་གཅིག་ནི་རྒྱུན་ལྡན་མ་ཡིན་པའི་འཁྲིག་སྤྱོད་རིགས་བྱེད་མཁན་དེ་སྨད་འཚོང་མ་དག་ཡིན། བོད་ཁུལ་དུ་བཅོས་བསྒྱུར་སྒོ་འབྱེད་ཀྱི་རླབས་དང་བསྟུན་ནས་རྒྱ་ནག་ནང་ལོགས་ནས་ཐོན་པའི་རྒྱ་མོ་སྨད་འཚོང་མ་མང་པོ་སླེབས་པ་དང༌། ད་སྐབས་ཕལ་ཆེར་བོད་ཁུལ་གྱི་རྫོང་རིམ་པའི་གྲོང་བརྡལ་ཁུལ་དུའང་རྒྱ་མོ་སྨད་འཚོང་མས་ཁེངས་བསྡད་ཡོད།  དེ་མིན། བོད་པའི་གཞོན་སྐྱེས་མང་པོ་ཞིག་གིས་གཞང་འཚོང་ཁང་དུ་འཁྲིག་སྤྱོད་བྱེད་པར་འགྲོ་བ་དེ་ནི་རྩེད་མོའི་སྣང་བ་ཞིག་དང༌། དར་ལུགས་གསར་བ་ཞིག་གི་འདུ་ཤེས་འཛིན་བཞིན་ཡོད། འདིས་རེག་དུག་འགོས་ཁྱབ་འགྲོ་བར་བསམ་བཞིན་མིན་པའི་སྒོ་ནས་ནུས་པ་འདོན་བཞིན་ཡོད། ཕྱོགས་གཞན་ཞིག་ནས་དེང་སྐབས་གཞི་རིམ་གྲོལ་བརྡལ་འཛུགས་བསྐྲུན་ལ་དམིགས་སྟེ་འབྲོག་ཁུལ་དུ་ཕྱུགས་ཟོག་གི་ཁ་གྲངས་ཇེ་ཉུང་དང་ཕྱུགས་རྭ་གཏན་འཇགས་ཅན་དུ་སྒྱུར་བ་ལ་བརྟེན་ནས་ཕྱུགས་རྫི་གསར་བུ་མང་པོ་ཞིག་ལས་མེད་ལྟ་བུར་གྱུར་ཏེ་དུས་རྒྱུན་རྫོང་གྲོང་དུ་འཁྱམས་ཉུལ་བྱས་ཏེ་བསྡོད་པ་དང་།  ཡང་རིགས་འགའ་ཤས་ཀྱིས་དཔལ་འབྱོར་འཚོལ་བསྡུད་ཀྱི་ལམ་ཁ་གཞན་ཞིག་འཚོལ་ཆེན་རྫོང་གྲོང་དང་གྲོང་ཁྱེར་ཁུལ་སོགས་སུ་ཚོང་ལས་ཙག་ཙིག་གི་ཆེད་དུ་འགྲོ་བསྐྱོད་མང་པོ་བྱེད་བཞིན་ཡོད་ལ། ཁེ་སྤོགས་ཐོབ་པ་དང་དུས་ཁོམ་བྱུང་བར་བསྟུན་ནས་སྣང་བ་སྐྱིད་པོ་ཡོང་ཆེད་གཞང་འཚོང་སྤྲོ་ཁང་དུ་འགྲོ་བཞིན་ཡོད་པར་མ་ཟད། འཁྲིག་སྤྱོད་ཀྱི་སྐབས་སུའང་རང་ངོས་ནས་སྔོན་འགོག་འདུ་ཤེས་འཆིང་རྒྱུ་སྣང་མེད་དུ་འཇོག་གི་ཡོད། དུས་ཡུན་རིང་པོར་རྒྱ་གྲོང་དུ་རྒྱུན་ལྡན་མ་ཡིན་པའི་འཁྲིག་སྤྱོད་དེ་རིགས་ལ་ཞུགས་རྗེས་ཕྱིར་རང་ཡུལ་དུ་ལོག་གིན་ཡོད། དེ་བཞིན་བོད་ཞིང་འབྲོག་ཁུལ་དུ་འཁྲིག་སྤྱོད་ཐད་ཀྱི་འགོས་ནད་རིགས་ལ་དོ་སྣང་ཆེན་པོ་མེད་པ་དང་།  དེའི་ཐད་ཀྱི་འཕྲོད་བསྟེན་ཤེས་བྱ་དག་ནི་ངོ་ཚའི་གནས་ཤིག་ཏུ་བསམ་གྱིན་ཡོད་ལ། དུས་རྒྱུན་རང་ཉིད་ལ་འགོས་ནད་ཕོག་ཡོད་མེད་ལ་བརྟག་དཔྱད་བྱེད་པའི་གོམས་སྲོལ་རྩ་བ་ནས་མེད། དེར་བརྟེན། རྒྱུན་གྱི་གོམས་གཤིས་འདི་དག་གི་དབང་གིས་འུ་ཅག་གི་སྤྱི་ཚོགས་སུ་རེག་དུག་འགོས་ནད་འདི་མགྱོགས་མྱུར་འགོས་ཁྱབ་ཏུ་འགྲོ་བར་ཉེན་ཚབས་ཀྱི་རང་བཞིན་ཆེན་པོ་ལྡན་ཡོད། དེར་མ་ཟད། དེང་སྐབས་བོད་པའི་སྤྱི་ཚོགས་སྤྱིའི་འཚོ་གནས་ཀྱི་ངོ་བར་འགྱུར་ལྡོག་འབྱུང་བཞིན་པ་དང༌། བོད་རིགས་གཞོན་སྐྱེས་མང་པོ་ཞིག་ལས་མེད་དུ་གྱུར་བའི་རྐྱེན་གྱིས་བོད་རང་གི་ནང་དུའང༌། གཞོན་ནུ་མ་མང་པོ་ཞིག་གྲོང་ཁྱེར་ཁུལ་དུ་སོང་སྟེ་གཞང་འཚོང་བཞིན་པའི་སྣང་ཚུལ་མང་པོ་འབྱུང་གིན་འདུག  དུས་རྒྱུན་ཟི་ལིང་གི་བོད་མིའི་ཁྲོམ་ར་ན་བོད་རིགས་སྨད་འཚོང་མ་མཐོང་རྒྱུ་ཡོད་ལ། ལྷག་པར་དུ་དབུས་ལྷ་ལྡན་གྲོང་ཁྱེར་དུ་མངོན་གསལ་དོད་པོའི་སྒོ་ནས་བོད་མི་རང་གིས་གཉེར་བཞིན་པའི་བོད་རིགས་བུད་མེད་ཀྱི་གཞང་འཚོང་ཁང་བགྲང་ལས་འདས་པ་ཞིག་ཡོད། གཞན་ཡང༌། རྫོང་གྲོང་ཁུལ་དུ་ལས་མེད་འཁྱམ་ཉུལ་གྱིས་བསྡོད་པའི་བོད་རིགས་གཞོན་སྐྱེས་མང་ཆེ་བ་ཞིག་ནི་འགོས་ནད་ཀྱི་རིགས་ལ་དོ་སྣང་དང་སྤྱི་ཚོགས་ཀྱི་འཕྲོད་བསྟེན་ལ་འགན་ལེན་གྱི་འདུ་ཤེས་དམན་པ་དང༌། ཕྱོགས་གཞན་ཞིག་ནས་ཁོ་ཚོའི་ལོ་ཚོད་ཀྱི་ཆ་ནས་ཀྱང་དགའ་བོ་སྒྲིག་པ་དང་ལས་འབྲེལ་ཆགས་སྤྱོད་ཀྱི་རིགས་ལ་མགོ་འཁོར་ནས་བསྡོད་པའི་ན་ཚོད་ཅིག་ལའང་འཁེལ་བསྡད་ཡོད། དེ་བས་གཞོན་སྐྱེས་དེ་དག་ནི་བསམ་བཞིན་མ་ཡིན་པར་རེག་དུག་ཁྱབ་བརྡལ་དུ་གཏོང་མཁན་གྱི་བརྒྱུད་ལམ་ཆེན་པོ་ཞིག་ཏུ་གྱུར་ཡོད།